Бегалиева Салкын
Бегалиева Салкын Шырдакчы. 1942-ж. Ат-Башы районундагы Кызыл-Туу айылында төрөлгөя. Орто билимдүү.
 
Кара-Суу айылында жашайт. Ал улуулардын узданууларынын негизин тутат. Кайын энеси Уулкандын үй-тиричилигине караган аракеттери ага таасир берген. «Шыйкымбайдын алты кызы болот. Алтоо тең ишмер атка конот. Узун чачтуу, узак жаштуу, акыл эстүү»,- деген сөздөр азыр да айтылып калат. Салкын ошолордон төрөлгөн.
 
Ал Нарын өрөөнүнө таандык шырдактардын «жалпы оюму» аркылуу берген үлгүлөрүнө өзүн машыктырган. Оюмдары майда, негизи кызылкөк түстү алып, «бычак учун» чек ара катары бөлүп турат. Салттуу буюмга салттуу көркөм оюмдарды жогорку чекте бере билет. Шырдактардагы оюмдар ич ара үндөшүп, улуулардын жолун тайдырбай улоого дарамети бардыгын баамдатат. Шырдактарына жаңы үлгүлөрдү пайдаланууга ынтызар. Шырдактын «аламычы» үчүн өзүнчө изденүүсү бар. Кийиздин же калпактын өөндөрүнөн ичке «араа тиштенген» оюм элементтери сымал алат да, араларына төрт бурч, ала чааралекей кийиздерди басуу аркылуу ортолук жана жээк оюмдарды бири-биринен ажыратуучу табылга катары туюп, аны азыр арбын колдонууда. Ал кийиз буюмдарында көркөм оюм сыңары бири бирине айкалышып - кыйышып турат. Салкын шырдактын кийизин катуу уютат. Оюмдарды таза алат. Ал өрмөктүн термесин да ойдогудай тере алат.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Инсандар